સુરતના હીરા ઉદ્યોગમાં ૫૦૦૦ જેટલાં કારખાનાંઓ છે જેમાં ૧૦૦૦ જેટલાં મોટાં અને ૪૦૦૦ જેટલાં નાનાં કારખાનાં છે. મોટાં કારખાનાંઓમાં મોટાભાગે કામકાજ ચેકથી થતું હોય છે એટલે તેમને હાલમાં પ્રશ્ન નથી પરંતુ નાનાં કારખાનાં, જે પૂરેપૂરાં કૅશ પર જ ચાલતાં હતાં તે હાલ ભારે મુશ્કેલીમાં છે. તેઓ કારીગરોનો પગાર કૅશથી જ કરતા હતા અને હીરાની લેવડદેવડ પણ કૅશમાં કરતા હતા. હવે ૧ ડિસેમ્બરથી જે કારખાનાં શરૂ થયાં છે તે કારીગરોની રોજગારીને ધ્યાનમાં રાખીને કામકાજ કરી રહ્યાં છે. સવાણી વિસ્તારમાં છેલ્લાં ૨૫ વર્ષથી કારખાનું ધરાવતા આર.આર. વાવડી આવી જ મુશ્કેલીમાંથી પસાર થઇ રહ્યા છે. તેમને ત્યાં ૨૦ ઘંટીઓ છે અને ૭૦ માણસ કામ પર આવે છે. આર.આર. વાવડી કહે છે, “હાલમાં તો કોઇને પગાર કરવાનો નથી, પરંતુ ૧ જાન્યુઆરીએ કરવાનો આવશે ત્યારે શું થશે તેની બીક છે. તેઓ હાલ સુધીમાં કૅશથી કામ કરતા હતા હવે કૅશ નથી એટલે એકદમ ચેકથી પગાર કેવી રીતે થશે તેની સમસ્યા છે. પહેલાં તો પેઢી શરૂ કરવી પડશે જેની તૈયારી શરૂ કરી દીધી છે. જે પેમેન્ટ આવવાનાં બાકી છે તેની રાહ જોઇ રહ્યા છે. આ બધું લાઇન પર આવતા ૬ મહિના નીકળી જશે એવું લાગી રહ્યું છે.”